Chop Suey!
„Chop Suey!“ (tarjimasi „chap-choy“) — AQShda tuzilgan „System of a Down“ xevi-metal guruhi ijro etgan qoʻshiq. Guruhning „Toxicity“ nomli ikkinchi studiyaviy albomiga kiritilgan. Tarona 2001-yilning avgustida singl oʻlaroq chiqarilgan. „Chop Suey!“ qoʻshigʻi „System of a Down“ repertuaridagi eng taniqli qoʻshiqlarning biri boʻlib, guruhning „tashrif qogʻozi“ oʻlaroq koʻriladi. Qoʻshiq uchun guruh 2002-yil „Eng yaxshi metal ijro“ (inglizcha: Best Metal Performance) nominatsiyasida „Grammy“ mukofoti bilan taqdirlangan. „Loudwire“ nashri tuzgan „XXI asrning eng yaxshi xard-rok qoʻshiqlari“ roʻyxatida „Chop Suey!“ qoʻshigʻi birinchi oʻrinni egallagan. „Loudwire“ jurnali ham, „Kerrang!“ jurnali ham taronani „System of a Down“ guruhi ijro etgan eng yaxshi qoʻshiq deb topgan. Qoʻshiq mualliflaridan biri hamda guruh aʼzosi Daron Malakian qoʻshiq odamlar qanday oʻlishiga qarab boshqalar ularga turli munosabatda boʻlishi haqida ekanligini aytgan. Qoʻshiqdagi ayrim misralarni qoʻshiq hammualifi va guruh solisti Serj Tankian ashulaga prodyuserlik qilgan Rick Rubin kutubxonasidagi kitoblardan olgan. „Chop Suey!“ qoʻshigʻi dastlab „Suicide“ (tarjimasi „suitsid“) deb nomlangan, ammo „Columbia Records“ guruhni qoʻshiq nomini oʻzgartirishga majburlagan. Qoʻshiqqa xitoycha taom — chap-choy (inglizcha: chop suey) nomi berilishi soʻz oʻyinidir: „suey“ soʻzi „suicide“ soʻzi bilan tenglashtirilgan bo'lib, bu soʻzning yarmi „kesib tashlangan“ (inglizcha: chopped). Ammo guruh aʼzolari qoʻshiq nomi majburan oʻzgartirilmaganini, balki oʻzlari mustaqil ravishda oʻzgartirishganini aytishgan. Albomga kiritilgan versiyada qoʻshiq boshida barabanchi John Dolmayan sanar ekan, Tankian „Suicide“ ashulasini ijro etyapmiz, deb aytganini eshitish mumkin. Qoʻshiq uchun taniqli rejissyor Marcos Siega klip suratga olgan. Unda guruh aʼzolari koʻp sonli muxlislar oldida ijro etayotganini tasvirlangan. Kadrlarning birida Tankian chap-choy isteʼmol qilayotganini koʻrish mumkin. Bu qoʻshiq nomiga yagona ishoratdir. Klip YouTubeda bir milliard martadan koʻp koʻrilgan ilk metal janridagi klipdir.